એક લેખક કરતા ભવ્યભાઈ સાથેનો મારો અનુભવ એક વ્યક્તિ, એક માણસ તરીકે વધારે છે અને કદાચ એટલે જ ફેસબૂક પર મને ગમતા વ્યક્તિઓમાં તેમનું નામ કદાચ પ્રથમ દસ વ્યક્તિઓમાં સામેલ છે. – સિદ્ધાર્થ છાયા ભવ્યભાઈ સાથે પ્રથમ મુલાકાત ફેસબૂકી એટલે કે વર્ચ્યુઅલ રહી હતી. મારો લેખનનો શોખ જેમ જેમ આગળ વધતો ગયો એમ એમ મારી જેમ જ લેખનના દરિયામાં તરવા માટે હાથપગ ઉલાળતા મારા જેવાં જ તે સમયે નવાસવા લેખકોમાં ભવ્યભાઈ પણ સામેલ હતાં. આમ ‘સહધંધારી’ હોવાને લીધે એકબીજા સાથે વર્ચ્યુઅલી જોડાય. બાદમાં તો જેમ થાય છે એમ એકબીજાના સ્ટેટ્‌સ પર લાઈફ અને કમેન્ટની આપ–લેની મજા શરૂ થઈ.